На основу члана 41. став 10. Пословника Владе („Службени гласник РС", бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), Министарство државне управе и локалне самоуправе, објављује

**ИЗВЕШТАЈ**

**о спроведеној јавној расправи**

**о Нацрту закона о локалним изборима**

Одбор за правни систем и државне органе, на седници одржаној 23. новембра 2021. године утврдио је Програм јавне расправе о тексту Нацрта закона о локалним изборима (у даљем тексту: Нацрт закона), на предлог Министарства државне управе и локалне самоуправе у складу са чланом 41. став 3. Пословника Владе.

Јавна расправа о Нацрту закона спроведена је у складу са усвојеним Програмом јавне расправе у периоду од 24. новембра до 13. децембра 2021. године. Текст Нацрта закона је био званично доступан на веб презентацији Министарства државне управе и локалне самоуправе.

У току јавне расправе укупно је 9 субјеката доставило своје примедбе, предлоге и сугестије у писаној форми.

Субјекти који су доставили своје примедбе, предлоге и сугестије у писаној форми, електронским путем:

1. Ненад Друловић, из Зајечара;
2. Стефан Марјановић, град Пожаревац, секретар Градске изборне комисије;
3. Градска општина Гроцка – град Београд;
4. Удружење грађана „Левицаˮ;
5. Удружење „CeSIDˮ;
6. Нова странка;
7. Удружење особа са инвалидитетом;
8. Национална организација особа са инвалидитетом Србије (НООИС);
9. Центар за истраживање, транспарентност и одговорност – „ЦРТАˮ.

 Нацрт закона доноси значајне новине у погледу организације и рада органа за спровођење избора, посебно у погледу транспарентности њиховог рада и ширег круга субјеката политичког живота који учествују у њиховом раду, па с тим у складу добијају и додатна овлашћења у погледу контроле правилности спровођења изборног поступка. Такође, ту су и посебна правила која унапређују положај припадника националних мањина као учесника у изборном поступку. Посебно је важно напоменути решења која прописују прецизна правила о саставу органа за спровођење избора у случају истовременог спровођења избора за народне посланике, односно избора за председника Републике, са једне стране и локалних избора са друге стране, чији је циљ виши степен транспарентности рада тих органа и учешће у раду представника ширег круга субјеката који су учесници избора.

Укупно је достављено 30 примедаба, предлога и сугестија на поједине чланове Нацрта закона, од тога:

* Изборно право – члан 2. ( један коментар);
* Обавештавање о изборима – члан 5. (један коментар) – прецизиране и унапређене одредбе о обавештавању;
* Општа правила о положају органа за спровођење локалних избора – члан 9. (један

 коментар) – на основу предлога измењен став 5. наведеног члана – „Услове за рад

 органа за спровођење локалних избора обезбеђује општинска односно градска

 управа.ˮ;

* Престанак функције у органу за спровођење локалних избора – члан 15. (један коментар) – на основу коментара добијених у јавној расправи, омогућено је да, када одлука о расписивању избора ступи на снагу, изборна комисија, између осталог, „на предлог овлашћеног предлагача“, именује новог члана уместо оног који је разрешен, односно којем је функција престала по сили закона;
* Изборна комисија у сталном саставу – члан 17. ( један коментар);
* Овлашћени предлагач за именовање чланова и заменика чланова изборне комисије у сталном саставу - члан 19. (један коментар) - прецизиране одредбе у складу са коментарима датим и на Нацрт закона о избору народних посланика;
* Жалба против одлуке о именовању чланова и заменика чланова изборне комисије у сталном саставу – члан 20. (један коменатар) – прецизније формулисана одредба;
* Учесници у раду изборне комисије без права одлучивања – члан 21. (два коментара)

– Проширен је и прецизиран круг лица која могу бити именована за секретара и

заменика секретара изборне комисије;

* Изборна комисија у проширеном саставу – члан 22. (два коментара) прецизиран у делу да изборна комисија ради у проширеном саставу док укупан извештај о резултатима локалних избора не постане „коначанˮ;
* Надлежност изборне комисије – члан 24. (два коментара) – брисана одредба члана 24. став 1. тачка 15) Нацрта закона, која се односи на обавезу изборне комисије да чува изборни материјал након завршетка избора;
* Посебно правило за групу грађана као подносиоца изборне листе на локалним изборима – члан 37. (један коментар) – унапређене су одредбе Нацрта закона према сугестијама из јавне расправе, тако што је прописано да бирачи који образују групу грађана ради подношења изборне листе за учешће на локалним изборима не морају имати пребивалиште на територији јединице локалне самоуправе у којој се спроводе избори;
* Посебно правило за носиоца листе на локалним изборима – члан 38. (два коментара);
* Документација која се доставља уз изборну листу – члан 40. (један коментар);
* Број потписа потребних за проглашење изборне листе – члан 41. (пет коментара) -

јединице локалне самоуправе имају значајно различит број становника, па самим тим и бирача (од 10.000 до 100.000 становника, а неки градови и више стотина хиљада, при чему посебно треба узети у обзир и град Београд), те се остало при предлогу броја бирача потребних да својим потписима подрже изборне листе сразмерно броју уписаних бирача на територији јединице локалне самоуправе, као и начину подржавања изборних листа узимајући у обзир писмене изјава бирача;

* Поступање са тешким грешкама – члан 48. (један коментар) - одредбе Нацрта закона које се односе на поступање са тешким грешкама измењене су у јавној расправи према датом предлогу, тако што је одредба става 1. прецизирана, а додат је нови став, који се односи на обавезност изборне комисије да донесе решење, у прописаним ситуацијама, уз навођење шта се нарочито сматра тешким грешкама;
* Приговор на гласање на бирачком месту – члан 55. (један коментар);
* Објављивање укупног извештаја о резултатима локалних избора - члан 58. (један коментар);
* Систем највећег количника – члан 60. (један коментар);
* Одрицање од мандата – члан 62. (један коментар) – одредбе су прецизиране и допуњене;
* Престанак мандата – члан 66. (један коментар);
* Оставка одборника – члан 67. (један коментар) – одредбе су прецизиране и допуњене;
* Жалба против одлуке о констатовању престанка мандата – члан 69. (један коментар) – одредбе су прецизиране и измењене;
* Попуњавање упражњеног одборничког места – члан 71. (један коментар);
* Попуњавање упражњеног одборничког места са коалиционе изборне листе – члан 72.

(један коментар);

* Изборна листа националне мањине – члан 74. (један коментар);
* Забрана да се изигра закон – члан 75. ( један коментар);
* Положај изборне листе националне мањине приликом расподеле мандата - члан 77.

( један коментар);

* Жалба против решења изборне комисије којим је одлучено по приговору - члан 84. (два коментара) – задржати надлежност Управног суда за одлучивање по жалбама у локалним изборима, није прихваћена;
* Поступање по жалби - члан 85. (један коментар)- Нацрт текста унапређен је додавањем новог члана, којим је прописано да када нађе да одлуку против које је поднета жалба треба поништити, виши суд може мериторно одлучити по приговору ако природа ствари то дозвољава и ако утврђено чињенично стање пружа поуздан основ за то.Одлука вишег суда којом је мериторно одлучено по приговору у свему замењује поништену одлуку. Такође, прописано је да је одлука донета у поступку по жалби правноснажна и против ње се не могу поднети ванредна правна средства предвиђена законом којим се уређује управни спор;
* Привремено увећање броја чланова и заменика чланова органа за спровођење избора у сталном саставу – - члан 97. (један коментар);

Поред наведених, изнети су и достављени коментари и предлози и у вези са другим одредбама закона, а Министарство државне управе и локалне самоуправе је све примедбе, предлоге и сугестије који су били усмерени ка побољшању предложеног текста Нацрта закона и који су у духу концепта на којем се Закон заснива, прихватило и уврстило у текст Нацрта закона.